РЕГЛАМЕНТ (ЕС) 2015/186 НА КОМИСИЯТА
от 6 февруари 2015 година
за изменение на приложение I към Директива 2002/32/ЕО на Европейския парламент и на Съвета по отношение на максимално допустимите граници за арсен, флуор, олово, живак, ендосулфан и семена от Ambrosia
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2002/32/ЕО на Европейския парламент и на Съвета от 7 май 2002 г. относно нежеланите вещества в храните за животни (1), и по-специално член 8, параграф 1 от нея,
като има предвид, че:
(1)
С Директива 2002/32/ЕО се забранява използването на предназначени за хранене на животни продукти, които съдържат нива на нежелани вещества над максимално допустимите граници, посочени в приложение I към същата директива.
(2)
Предоставени са нови данни, от които е видно, че действащите понастоящем максимално допустими граници за арсен, флуор и олово не могат да бъдат достигнати в случая на варовитите морски раковини. Поради това е целесъобразно максимално допустимите граници за арсен, флуор и олово във варовитите морски раковини да се завишат, за да се осигури възможността варовитите морски раковини да се използват при храненето на животните, като същевременно се запази високо равнище на защита на здравето на животните и на общественото здраве.
(3)
Много продукти, които са съпътстващи и странични за хранително-вкусовата промишленост, се използват като суровини в промишления сектор на храните за домашни любимци с цел производство на храни, осигуряващи балансирано хранене на котките или кучетата и задоволяващи потребностите им от аминокиселини, въглехидрати, белтъчини, минерали, микроелементи и витамини. Действащите понастоящем максимално допустими граници за живак в тези съпътстващи и странични продукти, предназначени за хранене на животни, са по-строги от максимално допустимите граници за живак, приложими по отношение на мускулно месо от риба за консумация от човека. Поради това има недостатъчно предлагане на такива съпътстващи и странични продукти, които отговарят на изискванията във връзка с максимално допустимите граници за живак за целите на производството на храни за домашни любимци, което води до необходимостта за това производство да се използва - в противоречие с принципите на устойчивото рибарство - по-малка по размер риба с по-ниско съдържание на живак. Поради това е целесъобразно да се актуализира максимално допустимата граница за живак в риба, други водни животни и продукти, получени от тях, предназначени за производството на комбинирани храни за котки, кучета, декоративни риби и животни с ценна кожа, като същевременно се запази високо равнище на защита на здравето на животните и на общественото здраве.
(4)
От оценката на неотдавна получени данни относно наличието на ендосулфан във фуражните суровини е видно, че максимално допустимите граници за нивата на ендосулфан в маслодайни семена и царевица и в продукти, получени от тях, може да бъдат занижени.
(5)
С Регламент (ЕС) № 1275/2013 (2) на Комисията по погрешка бе заличена бележка под линия относно наличието на семена от Ambrosia във фуражните суровини в приложение I към Директива 2002/32/ЕО. Опитът показа, че е необходимо някои от разпоредбите в тази бележка под линия да бъдат по-строги, за да се предотврати разпространението на семена от Ambrosia в околната среда. Следователно е целесъобразно бележката под линия да бъде отново вмъкната в посоченото приложение.
(6)
Поради това Директива 2002/32/ЕО следва да бъде съответно изменена.
(7)
Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩИЯ РЕГЛАМЕНТ:
Член 1
Приложение I към Директива 2002/32/ЕО се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 6 февруари 2015 година.